Fyrst gekk leiðin út í Fríðrikskirkjuna á Toftum, har Patrick de Neergaard, vágsprestur, prædikaði. Eftir gudstænastuna varð farið út í tann gamla prestagarðin á Nesi, har ið Josefina Olsen, fyrrverandi skúlastjóri á Toftum, greiddi frá og vísti runt. Her hava prestagarðar verið undan hesum, ið V. U. Hammershaimb, próstur, læt byggja í 1863. Forsprákararnir hava ikki gingið í smáum skóm, má sigast. Nú verður bygningurin eisini brúktur sum savn, og eg mæli fólki til at fara at vitja henda bygningin, ið angar av søgu innan øll møgulig økir. Tann elsti skrásetti luturin í prestagarðinum er eitt chatoll, ið Maria Rønning, fødd í Noregi í 1741, hevði við sær til Føroya í 1772. Fyri ta tíð var Nes kirkjuliga sæð miðdepil fyri alla Eysturoynna, og vit vita um fleiri børn frá Gjógv, ið eru doypt í Nes kirkju. Tað hevur mangan verið havt á orði, at Gamli-Sjúrður í Hoygarðinum (Sigvard Joensen, f. 20.12. 1852) var bara tríggjar dagar gamal, tá ið hann varð doyptur í Nes kirkju. Viderø, prestur, skrivar soleiðis í bók síni "Saga Eysturoyar":---men tey høvdu lært at sjá Guð yvir øllum og at leggja seg og alt sítt í Guðs hond, tí sæst í kirkjubókini á Nesi, at barn, sum var tríggjar dagar gamalt, varð borið frá Gjógv út á Nes til skírnar. Hesin túrurin hjá gjáarfólki út á Nes tók 45 minuttir (sitandi). Eftir vitjanina í Nes kirkju varð farið til døgurða Hotel Runavík. Har var borðreitt við innbakaðum seyðalundum, sós og eplabátum. Øll vóru væl nøgd við døgurðan, men sum onkur tók til: "Lundini hjá okkum hingu altíð uppi í mørinum, og mamma plagdi at koyra tey í rullupylsuna, menn hetta er eisini ein góður máti." Klokkan var farin at ganga til fýra, tá bussurin setti kósina til Leirvíkar, tí Bátasavnið í Leirvík var tað síðsta á skránni. Leirvíkingurin, Eli Joensen, vísti okkum runt og greiddi frá tí ymiska. Eisini her fingu vit at uppliva eitt óføra áhugavert savn við øllum møguligum, ið hevur við bát og sjógv at gera. Uppi á loftinum er eitt listasavn, og har hingu fleiri kend verk hjá listamanninum, leirvíkinginum, Sámali Toftanes. Góður lærumeistari Nógv at síggja Um 5-tíðani setti bussurin nøsina norður yvir aftur við væl nøgdum fólki. Ein góð útferð var komin at enda. "Um heilsan verður, fara vit aftur ein túr komandi ár," rópti ein kona, tá ið hon steig inn í bussin----Fyrst og fremst er heimasíðan-bygdin. fo-ein skráseting við myndum og frágreiðingum av øllum staðanøvnunum við Gjógv, men tó er innmarkin ikki teldutøk enn.